Πρωτοβουλία της Γαλλικής Δημοκρατίας για την υιοθέτηση της απόφασης-πλαίσιο του Συμβουλίου σχετικά με τη νομιμοποίηση εσόδων από παράνομες δραστηριότητες, τον προσδιορισμό, τον εντοπισμό, τη δέσμευση, την κατάσχεση και τη δήμευση των οργάνων και των προϊόντων του εγκλήματος

(2000/C 243/03)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 31 στοιχεία α), γ) και ε) και το άρθρο 34 παράγραφος 2 στοιχείο β),

την πρωτοβουλία της Γαλλικής Δημοκρατίας,

τη γνώμη του Ευρωπαϊκού Κοινοβουλίου,

Εκτιμώντας τα ακόλουθα:

(1) Το Συμβούλιο υιοθέτησε την κοινή δράση 98/699/ΔΕΥ για το ξέπλυμα χρήματος, τον προσδιορισμό, τον εντοπισμό, τη δέσμευση ή την κατάσχεση και τη δήμευση των οργάνων και των προϊόντων του εγκλήματος(1).

(2) Θα πρέπει να ληφθούν υπόψη τα συμπεράσματα του Ευρωπαϊκού Συμβουλίου του Τάμπερε, στις 15 και 16 Οκτωβρίου 1999.

(3) Σύμφωνα με το Ευρωπαϊκό Συμβούλιο η αρχή της αμοιβαίας αναγνώρισης θα πρέπει να ισχύει επίσης για τις αποφάσεις της προδικασίας, ιδίως για εκείνες που θα επέτρεπαν στις αρμόδιες αρχές να δράσουν ταχέως για τη συλλογή αποδείξεων και να προβαίνουν στην κατάσχεση περιουσιακών στοιχείων τα οποία μεταφέρονται εύκολα.

(4) Το Ευρωπαϊκό Συμβούλιο, διαπιστώνοντας ότι οι σοβαρές μορφές εγκληματικότητας έχουν όλο και μεγαλύτερες επιπτώσεις σε φορολογικά και σε δασμολογικά θέματα, δεσμεύει τα κράτη μέλη να παρέχουν ανεπιφύλακτα αμοιβαία δικαστική συνδρομή για τις έρευνες και τις διώξεις που αφορούν τέτοιου είδους εγκλήματα.

(5) Το Ευρωπαϊκό Συμβούλιο συνιστά την προσέγγιση των διατάξεων ποινικού δικαίου και ποινικής δικονομίας όσον αφορά τη νομιμοποίηση εσόδων από παράνομες δραστηριότητες (ιδίως όσον αφορά τον εντοπισμό, τη δέσμευση και την κατάσχεση περιουσιακών στοιχείων), και διευκρινίζει ότι το πεδίο των εγκληματικών δραστηριοτήτων που συνιστούν κύρια εγκλήματα, στον τομέα της νομιμοποίησης εσόδων, πρέπει να είναι ενιαίο και αρκούντως εκτεταμένο σε όλα τα κράτη μέλη.

(6) Τα κράτη μέλη έχουν προσχωρήσει στις αρχές της σύμβασης του Συμβουλίου της Ευρώπης του 1990, η οποία στο εξής καλείται "σύμβαση του 1990", όσον αφορά τη νομιμοποίηση εσόδων, τον εντοπισμό, την κατάσχεση και τη δήμευση των προϊόντων του εγκλήματος.

(7) Η παρούσα απόφαση-πλαίσιο δεν θίγει την εφαρμογή ευνοϊκότερων διατάξεων στα πλαίσια διμερών ή πολυμερών συμβάσεων που έχουν συναφθεί μεταξύ των κρατών μελών ή της ευρωπαϊκής σύμβασης αμοιβαίας δικαστικής συνδρομής ή διακανονισμών που έχουν συναφθεί στον τομέα της αμοιβαίας δικαστικής συνδρομής σε ποινικές υποθέσεις δυνάμει ενιαίας νομοθεσίας ή ειδικού καθεστώτος που προβλέπει την αμοιβαία εφαρμογή μέτρων δικαστικής συνδρομής στο αντίστοιχο έδαφος των οικείων χωρών,

ΥΙΟΘΕΤΕΙ ΤΗΝ ΠΑΡΟΥΣΑ ΑΠΟΦΑΣΗ-ΠΛΑΙΣΙΟ:

Άρθρο 1

Επιφυλάξεις ως προς τη σύμβαση του 1990

Προκειμένου να ενισχυθεί η καταπολέμηση του οργανωμένου εγκλήματος, τα κράτη μέλη λαμβάνουν τα απαραίτητα μέτρα ούτως ώστε να μην διατυπώσουν ούτε να διατηρήσουν επιφυλάξεις όσον αφορά τα ακόλουθα άρθρα της σύμβασης του 1990:

α) το άρθρο 2, προκειμένου για έγκλημα που τιμωρείται με στέρηση της ελευθερίας ή κράτηση κατ' ανώτατο όριο άνω του ενός έτους·

β) το άρθρο 6, προκειμένου για σοβαρά εγκλήματα. Τα εγκλήματα αυτά πρέπει, οπωσδήποτε, να περιλαμβάνουν τα εγκλήματα που τιμωρούνται με στέρηση της ελευθερίας ή κράτηση κατ' ανώτατο όριο άνω του ενός έτους, ή όσον αφορά τα κράτη που έχουν ελάχιστο κατώφλιο για εγκλήματα στο νομικό τους σύστημα, τα εγκλήματα που τιμωρούνται με στέρηση της ελευθερίας ή με κράτηση κατά κατώτατο όριο άνω των έξι μηνών.

Άρθρο 2

Κυρώσεις

Τα κράτη μέλη λαμβάνουν τα απαραίτητα μέτρα ούτως ώστε οι αξιόποινες πράξεις που αναφέρονται στο άρθρο 6 παράγραφος 1 στοιχεία α) και β) της σύμβασης του 1990, όπως προκύπτουν από το άρθρο 1 στοιχείο β) της παρούσας απόφασης-πλαίσιο, να τιμωρούνται με ποινές στερητικές της ελευθερίας των οποίων η ανώτατη διάρκεια δεν πρέπει να είναι μικρότερη των πέντε ετών.

Άρθρο 3

Δήμευση αξίας

Κάθε κράτος λαμβάνει τα απαραίτητα μέτρα ούτως ώστε η νομοθεσία και οι διαδικασίες του όσον αφορά τη δήμευση των προϊόντων του εγκλήματος να επιτρέπουν επίσης τη δήμευση περιουσιακών στοιχείων η αξία των οποίων αντιστοιχεί στα εν λόγω προϊόντα, τόσο στις αμιγώς εθνικές διαδικασίες όσο και στις διαδικασίες που κινήθηκαν κατόπιν αιτήσεων άλλου κράτους μέλους, συμπεριλαμβανομένων και των αιτήσεων για την εκτέλεση αλλοδαπών διαταγών δήμευσης. Ωστόσο, τα κράτη μέλη μπορούν να αποκλείσουν τη δήμευση περιουσιακών στοιχείων η αξία των οποίων αντιστοιχεί στα προϊόντα του εγκλήματος σε περιπτώσεις κατά τις οποίες η αξία αυτή είναι κατώτερη των 4000 ευρώ. Οι έννοιες "περιουσιακά στοιχεία", "προϊόντα του εγκλήματος" και "δήμευση" συμπίπτουν με τις οριζόμενες στο άρθρο 1 της σύμβασης του 1990.

Άρθρο 4

Προσδιορισμός και εντοπισμός ύποπτων προϊόντων

Τουλάχιστον στις περιπτώσεις ερευνών που αφορούν σοβαρά εγκλήματα όπως ορίζονται στο άρθρο 1 στοιχείο β):

- για να εξασφαλιστεί η παροχή συνδρομής ήδη από τα πολύ πρώτα στάδια μια έρευνας, τα κράτη μέλη λαμβάνουν τα απαιραίτητα μέτρα ούτως ώστε η νομοθεσία και οι διαδικασίες τους να επιτρέπουν τον προσδιορισμό και τον εντοπισμό πιθανολογούμενων προϊόντων του εγκλήματος κατόπιν αιτήσεως άλλου κράτους μέλους, όταν υπάρχουν εύλογες υπόνοιες ότι έχει τελεστεί μια αξιόποινη πράξη,

- τα κράτη μέλη της Ευρωπαϊκής Ένωσης δεν μπορούν να επικαλούνται, μεταξύ τους, τους προαιρετικούς λόγους άρνησης του άρθρου 18 παράγραφοι 2 και 4α) και τον πρώτο από τους δύο προαιρετικούς λόγους άρνησης του άρθρου 18 παράγραφος 3 της σύμβασης του 1990.

Άρθρο 5

Αντιμετώπιση των αιτήσεων αμοιβαίας συνδρομής

Τα κράτη μέλη λαμβάνουν τα απαραίτητα μέτρα ούτως ώστε όλες οι αιτήσεις άλλων κρατών μελών που αφορούν τον προσδιορισμό, εντοπισμό, δέσμευση ή κατάσχεση και δήμευση περιουσιακών στοιχείων να αντιμετωπίζονται με τον αυτό βαθμό προτεραιότητας που ισχύει για τα μέτρα αυτά στις εθνικές διαδικασίες.

Άρθρο 6

Πρόληψη της εξαφάνισης των περιουσιακών στοιχείων

Τα κράτη μέλη λαμβάνουν τα απαραίτητα μέτρα για την ελαχιστοποίηση του κινδύνου εξαφάνισης των περιουσιακών στοιχείων, ιδίως δε τα μέτρα που μπορεί να απαιτούνται για την χωρίς καθυστέρηση δέσμευση ή κατάσχεση των περιουσιακών στοιχείων που αποτελούν το αντικείμενο αίτησης άλλου κράτους μέλους, ούτως ώστε να μην αποβεί άκαρπη τυχόν μεταγενέστερη αίτηση δήμευσης.

Άρθρο 7

Κατάργηση των υπαρχουσών διατάξεων

Η παρούσα απόφαση-πλαίσιο καταργεί το άρθρο 1, το άρθρο 3, το άρθρο 5 παράγραφος 1 και το άρθρο 8 παράγραφος 2 της κοινής δράσης 98/699/ΔΕΥ.

Άρθρο 8

Εφαρμογή

1. Τα κράτη μέλη λαμβάνουν τα απαραίτητα μέτρα ούτως ώστε να συμμορφωθούν με τις διατάξεις της παρούσας απόφασης-πλαίσιο έως τις 31 Δεκεμβρίου 2001.

2. Τα κράτη μέλη ανακοινώνουν, το αργότερο μέχρι της 31 Δεκεμβρίου 2001, στη γενική γραμματεία του Συμβουλίου καθώς και στην Επιτροπή το κείμενο των διατάξεων με τις οποίες μεταφέρονται στο εθνικό τους δίκαιο οι υποχρεώσεις τους βάσει της παρούσας απόφασης-πλαίσιο, και ενδεχομένως τις κοινοποιήσεις που έχουν γίνει σύμφωνα με το άρθρο 40 παράγραφος 2 της σύμβασης του 1990. Με βάση τις πληροφορίες αυτές καθώς και γραπτή έκθεση της Επιτροπής, το Συμβούλιο εξετάζει, έως τις 30 Ιουνίου 2002 το αργότερο, κατά πόσο τα κράτη μέλη έλαβαν τα απαραίτητα μέτρα για να συμμορφωθούν προς την παρούσα απόφαση-πλαίσιο.

Άρθρο 9

Έναρξη ισχύος

Η παρούσα απόφαση-πλαίσιο αρχίζει να ισχύει από την ημέρα της δημοσίευσής της στην Επίσημη Εφημερίδα.

...,

Για το Συμβούλιο

Ο Πρόεδρος

...

(1) ΕΕ L 333 της 9.12.1998, σ. 1.